Ferdinand I (Romania)

Ferdinand I (24. elokuuta 1865 Sigmaringen – 20. heinäkuuta 1927 Sinaia) oli Romanian kuningas vuodesta 1914 kuolemaansa saakka.

Ferdinand oli Hohenzollern-Sigmaringenin prinssi Leopoldin ja Portugalin prinsessa Antonian poika. Vuonna 1889 Ferdinandin setä, Romanian ensimmäinen kuningas Kaarle I, adoptoi Ferdinandin tehden tästä kruununperijänsä. Ferdinand nousi Romanian valtaistuimelle Kaarle I:n kuoltua elokuussa 1914, vain hieman sen jälkeen kun ensimmäinen maailmansota oli puhjennut. 

Saksalaissyntyinen kuningas onnistui aluksi pitämään Romanian suursodan ulkopuolella, mutta elokuussa 1916 Ferdinand liitti maansa ympärysvaltojen rintamaan. Suurten vastoinkäymisten jälkeen sota kääntyi lopulta Romanialle menestykseksi. Keskusvaltojen ja Venäjän romahdettua vuonna 1918 Bessarabia, Bukovina ja Transilvania liitettiin Romaniaan. Ferdinandia juhlittiin maan yhdistäjänä, ja 1922 hänet kruunattiin symbolisesti uudelleen Alba Iuliassa kaikkien romanialaisten kuninkaaksi. 

Ferdinand kuoli Sinaiassa 1927. Uudeksi kuninkaaksi tuli hänen vasta kuusivuotias pojanpoikansa Mikael, jonka puolesta maata johti kolmehenkinen holhoojahallitus.

Avioliitto ja lapset
Ferdinand avioitui 1893 Edinburghin prinsessa Marian (1875–1938) kanssa, ja he saivat kuusi lasta:

 Kaarle II, 1893–1953.
 Elisabeta, 1894–1956, puoliso 1921–1935 Kreikan kuningas Yrjö II.
 Maria, 1900–1961, puoliso Jugoslavian kuningas Aleksanteri I.
 Nicolae, 1903–1978, Romanian holhoojahallituksen jäsen 1927–1930.
 Ileana, 1908–1991.
 Mircea, 1913–1916.

Lähteet

Aiheesta muualla 
 Ferdinand Ensimäisen kruunajaiset, Suomen Kuvalehti, 04.11.1922, nro 44, s. 9, Kansalliskirjaston digitaaliset aineistot

Romanian hallitsijat ja valtionpäämiehet
Hohenzollernin hallitsijasuku
Vuonna 1865 syntyneet
Vuonna 1927 kuolleet